ตลท. เผย SET สิ้นพ.ค.ปรับตัวขึ้น ตามตลาดภูมิภาค หลังโควิดผ่อนคลาย-ตปท.ขายน้อยลง
ตลท. เผย SET สิ้นพ.ค.ปรับตัวขึ้น ตามตลาดภูมิภาค หลังโควิดผ่อนคลาย-ตปท.ขายน้อยลง
ตลท. เผย SET สิ้นพ.ค.ปรับตัวขึ้น ตามตลาดภูมิภาค หลังโควิดผ่อนคลาย-ตปท.ขายน้อยลง
12 มิ.ย. 2563

นายศรพล ตุลยะเสถียร รองผู้จัดการ หัวหน้าสายงานวางแผนกลยุทธ์องค์กร ตลาดหลักทรัพย์แห่งประเทศไทย (ตลท.) เปิดเผยว่า  ดัชนีตลาดหลักทรัพย์ไทย (SET Index) ณ สิ้นเดือน พ.ค.63 ปิดที่ 1,342.85  จุด เพิ่มขึ้น 3.2% จากเดือนก่อน สอดคล้องกับทิศทางของตลาดส่วนใหญ่ในเอเชีย ประกอบกับสถานการณ์โควิด-19 ในประเทศที่ดีขึ้นรวมถึงการผ่อนคลายกิจกรรมและกิจการต่าง ๆ ในระยะที่ 2-3 ตลอดจนการปรับเพิ่มจำนวนหุ้นไทยในดัชนี MSCI
ด้านผู้ลงทุนต่างชาติมีสถานะขายสุทธิ 31,580 ล้านบาทในตลาดหลักทรัพย์ไทย ลดลงจากเดือนก่อนและเป็นไปในทิศทางเดียวกับตลาดในเอเชีย
อย่างไรก็ตาม ปัจจัยภายนอกที่ ผู้ลงทุนควรติดตามที่สำคัญได้แก่ ความขัดแย้งทางภูมิรัฐศาสตร์ระหว่างสหรัฐอเมริกา และจีนซึ่งอาจขยายขอบเขตไปเป็นสงครามการค้ารอบที่ 2 ท่ามกลางความพยายามในการฟื้นเศรษฐกิจโลกภายหลังโควิด-19
สำหรับในเดือน พ.ค.63 ดัชนีกลุ่มเกษตรและอุตสาหกรรมอาหาร กลุ่มเทคโนโลยี กลุ่มสินค้าอุปโภคบริโภค และกลุ่มบริการเพิ่มขึ้นมากกว่า SET Index ขณะที่มูลค่าซื้อขายเฉลี่ยต่อวันรวมของ SET และตลาดหลักทรัพย์ เอ็ม เอ ไอ (mai) อยู่ที่ 65,031 ล้านบาท เพิ่มขึ้น 22% จากค่าเฉลี่ยทั้งปี 62
ส่วน Forward และ Historical P/E ของตลาดหลักทรัพย์ไทย ณ สิ้นเดือน พ.ค.63 อยู่ที่ระดับ 19.8 เท่า และ 18.5 เท่าตามลำดับ สูงกว่าค่าเฉลี่ยของตลาดหลักทรัพย์ในเอเชียซึ่งอยู่ที่ระดับ 14.5 เท่า และ 15.2 เท่าตามลำดับ อัตราเงินปันผลตอบแทน ณ สิ้นเดือน พ.ค.63 อยู่ที่ระดับ 3.68% สูงกว่าค่าเฉลี่ยของตลาดหลักทรัพย์ในเอเชียซึ่งอยู่ที่ 3.32%
โดยมูลค่าหลักทรัพย์ตามราคาตลาดรวมของ SET และ mai ณ สิ้นเดือน พ.ค.63 อยู่ที่ 14.6 ล้านล้านบาท ลดลง 13.6% จากสิ้นปี 62 โดยในช่วง 5 เดือนแรกของปี 63 มูลค่าการระดมทุนครั้งแรก (IPO) ของไทยอยู่ที่ระดับ 56,127 ล้านบาท ในขณะที่การเสนอขายหุ้นเพิ่มทุน (SPO) มีมูลค่ารวม 15,125 ล้านบาท
ด้านภาวะตลาดสัญญาซื้อขายล่วงหน้า ในเดือน พ.ค.63 มีปริมาณการซื้อขายเฉลี่ยต่อวัน 318,201 สัญญา ซึ่งลดลง 12.9% จากเดือนก่อน